ธปท.ไม่คุม สินเชื่ออสังหาฯ
สินเชื่ออสังหาริมทรัพย์ที่ขยายตัวอย่างรวดเร็วจนเกิดข้อวิตกว่าได้เกิดฟองสบู่ขึ้นมา จนมีข้อเสนอว่าธนาคารแห่งประเทศไทย (ธปท.) ควรออกมาตรการมาควบคุมได้หรือยัง
24 เม.ย. 2556

สินเชื่ออสังหาริมทรัพย์ที่ขยายตัวอย่างรวดเร็วจนเกิดข้อวิตกว่าได้เกิดฟองสบู่ขึ้นมา จนมีข้อเสนอว่าธนาคารแห่งประเทศไทย (ธปท.) ควรออกมาตรการมาควบคุมได้หรือยัง
สาลินี วังตาล ผู้ช่วยผู้ว่าการ สายกำกับสถาบันการเงิน ธปท. ยืนยันว่า เท่าที่ติดตามดูข้อมูลของธนาคารพาณิชย์ในขณะนี้ ยังไม่มีสัญญาณน่าห่วงว่าจะเกิดภาวะฟองสบู่ในภาคอสังหาริมทรัพย์ เพราะหากดูจากปริมาณการขยายตัวของสินเชื่อของระบบธนาคารพาณิชย์ในปัจจุบันที่มียอดให้กู้สะสมประมาณ 9 ล้านล้านบาท และสถาบันการเงินเฉพาะกิจอีก 3 ล้านล้านบาท ก็ไม่ถือว่าโตมากจนผิดปกติ ยังสอดคล้องกับความต้องการของผู้บริโภคที่ดีขึ้นตามภาวะเศรษฐกิจที่ขยายตัวได้ดี
ขณะที่หากดูจากคุณภาพการปล่อยสินเชื่อของธนาคาร กระบวนการปล่อยกู้ยังดี ไม่ได้หย่อนมาตรฐานที่กำหนด
ที่สำคัญประชาชนยังสามารถชำระหนี้คืนได้ สะท้อนจากหนี้ไม่ก่อให้เกิดรายได้ไม่สูง การให้สินเชื่อไม่ว่าจะให้กู้แก่ผู้ซื้อที่อยู่อาศัยรายย่อย หรือให้กู้แก่โครงการผู้ประกอบการที่สร้างที่อยู่อาศัยขายก็ไม่ได้โตผิดปกติ ไม่น่าห่วง
ที่สำคัญสินเชื่อที่ให้แก่รายย่อยไม่ได้ขยายมาก แต่อาจจะโตมากจากสินเชื่อบัตรเครดิต สินเชื่อส่วนบุคคล สินเชื่อรถยนต์ ซึ่งเป็นผลจากนโยบายภาครัฐ แต่สินเชื่อบ้านไม่ได้โตสูงเช่นสินเชื่อเหล่านี้
สาลินี กล่าวว่า การที่ปริมาณอสังหาริมทรัพย์มีมากกว่าความต้องการที่แท้จริงของผู้บริโภคไปบ้าง ไม่ใช่เรื่องน่ากังวล เพราะเป็นเรื่องปกติของการทำธุรกิจที่ต้องมีไว้มากกว่าความต้องการของตลาด เพราะไม่อย่างนั้นอาจจะสร้างไม่ทัน และเท่าที่เข้าไปดูข้อมูลจำนวนที่อยู่อาศัยส่วนเกินก็มีไม่มากถึงขั้นเป็นอันตรายอะไร 
ส่วนบ้านหลังที่ 2 ที่มีการซื้อเพื่อการลงทุนหรือให้เช่า ก็ไม่ใช่เรื่องผิดปกติ เพราะนักลงทุนได้ผลตอบแทนสูง
ที่สำคัญนักลงทุนยังสามารถผ่อนชำระหนี้ได้ปกติ ไม่ได้เป็นปัญหา หาก ธปท.เข้าไปห้ามอาจไม่เหมาะสม จึงไม่จำเป็นต้องออกมาตรการควบคุมสินเชื่ออสังหาริมทรัพย์เพิ่มเติมแต่อย่างใด
“เราไม่ได้ห้ามการกู้บ้านหลังที่ 2 ถ้าแบงก์ให้กู้ก็แสดงว่าผู้ซื้อมีศักยภาพผ่อนได้ ยิ่งไม่น่าห่วง สินเชื่อบ้านโต 10% กว่าไม่ได้น่าห่วง จึงไม่ต้องออกมาตรการอะไรออกมา” สาลินี ชี้แจง